**PLUNGĖS RAJONO SAVIVALDYBĖS TARYBOS**

**KONTROLĖS KOMITETO**

**2023 METŲ VEIKLOS ATASKAITA**

2024 m. sausio 24 d.

Plungė

2023 metais Plungės rajono savivaldybės tarybos (toliau – Taryba) Kontrolės komitetas (toliau – Komitetas), sudarytas 2019 m. balandžio 11 d. Tarybos sprendimu Nr. T1-73 „Dėl Plungės rajono savivaldybės tarybos Kontrolės komiteto sudėties patvirtinimo, Komiteto pirmininko ir Komiteto pirmininko pavaduotojo paskyrimo“, iš 5 IX šaukimo Plungės rajono savivaldybės tarybos narių: Gintaro Bagužio, Astos Beierle Eigirdienės, Dainos Martišienės, Algirdo Pečiulio, Komiteto pirmininko, ir Tado Šetkauskio, Komiteto pirmininko pavaduotojo, tęsė darbą, tačiau po pirmojo Komiteto posėdžio, 2023 m. sausio 26 d. Tarybos sprendimu Nr. T1-5, kuris keitė aukščiau minėtą Tarybos sprendimą Nr. T1-73, buvo pakeista sudėtis ir vietoj Tarybos nario Gintaro Bagužio įrašyta Tarybos narė Renata Gudienė.

Iš IX šaukimo Plungės rajono savivaldybės tarybos narių sudarytas Komitetas posėdžiavo du kartus.

|  |  |  |  |  |  |
| --- | --- | --- | --- | --- | --- |
| **Posėdis** | **Lankomumas** | **Darbotvarkės klausimai** | **sprendimai** | **Protokolas** | **Protokolo išrašas** |
| 2023-01-16 | 80 % | 2 | - | TK-5 | - |
| 2023-03-20 | 60 % | 3 | 1 | TK-32 | - |

2023 m. sausio 16 d. posėdyje dalyvavo keturi Komiteto nariai, nedalyvavo Gintaras Bagužis. Komiteto metu nagrinėti du darbotvarkės klausimai. Vietos ūkio skyriaus vyr. specialistas Modestas Budrys pateikė informaciją apie Kelių priežiūros ir plėtros programos (toliau – KPPP) finansavimo lėšų panaudojimą ir atliktus darbus 2022 metais. Taip pat buvo išklausyta Kontrolės komiteto 2022 metų veiklos ataskaita bei ją sprendimo projektu nutarta teikti tvirtinti Savivaldybės tarybai.

2023 m. kovo 20 d. posėdžiavo trys Komiteto nariai, posėdyje nedalyvavo Daina Martišienė ir Tadas Šetkauskis. Darbotvarkėje buvo numatyti 3 klausimai. Savivaldybės administracijos Centralizuoto vidaus audito skyriaus vedėja Kristina Černeckienė pristatė savo skyriaus 2022 metų veiklos ataskaitą, pristatydama Savivaldybės įstaigose vykdytų auditų išvadas. Išklausę Komiteto nariai nutarė siūlyti darbdaviui, vertinančiam įstaigų vadovų darbą, atsižvelgti į audito metu nustatytus pažeidimus vertinamojoje įstaigoje. Komitetas susipažino ir teikė Tarybai tvirtinti sprendimo projektą „Dėl Plungės rajono savivaldybės Kontrolės ir audito tarnybos (toliau – Kontrolės tarnyba) 2022 metų veiklos ataskaitos tvirtinimo“. Taip pat buvo pristatyta ataskaita apie Kontrolės tarnybos 2023 metų veiklos plano vykdymą.

Po įvykusių savivaldybių tarybų rinkimų, 2023 m. balandžio 21 d. Plungės rajono savivaldybės tarybos sprendimu Nr. T1-111 „Dėl Plungės rajono savivaldybės tarybos Kontrolės komiteto sudarymo“ buvo sudarytas X šaukimo Plungės rajono savivaldybės tarybos įgaliojimų laikui Kontrolės komitetas iš 5 narių.

|  |  |  |  |
| --- | --- | --- | --- |
| **Eil. Nr.** | **Vardas, pavardė** | **Deleguotas** | **Pareigos** |
|  | Jurgita Latakienė | Lietuvos Respublikos liberalų sąjūdžio frakcijos | Narė |
|  | Andriejus Stančikas | Lietuvos valstiečių ir žaliųjų sąjungos sudarytos grupės | Narys |
|  | Mindaugas Kaunas | Politinio komiteto „Vieninga Plungė“ frakcijos | Narys |
|  | Tadas Šetkauskis | Lietuvos socialdemokratų partijos sudarytos grupės | Komiteto pirmininko pavaduotojas |
|  | Adomas Zamulskis | Tėvynės sąjungos – Lietuvos krikščionių demokratų frakcijos | Komiteto pirmininkas, Savivaldybės tarybos opozicijos deleguotas iš Komiteto narių |

Šios sudėties Komitetas posėdžiavo 6 kartus. Komiteto narys Andriejus Stančikas praleido tik vieną posėdį, likę nariai – dalyvavo visuose posėdžiuose. Komiteto nariai posėdžiuose nagrinėjo pateiktus klausimus, diskutavo, teikė pasiūlymus ir pastebėjimus. Iš viso apsvarstyta 20 klausimų, iš kurių vienas Tarybos sprendimo projektas, kiti informacinio pobūdžio. Kai kuriuos klausimus aptarus buvo suformuoti protokoliniai sprendimai – rekomendacijos.

|  |  |  |  |  |  |
| --- | --- | --- | --- | --- | --- |
| **Posėdis** | **Lankomumas** | **Darbotvarkės klausimai** | **Sprendimai** | **Protokolas** | **Protokolo išrašas** |
| 2023-05-18 | 100 % | 1 | - | TK-50 | - |
| 2023-06-15 | 80 % | 2 | - | TK-61 | A20-1788 |
| 2023-07-25 | 100 % | 8 | - | TK-73 | - |
| 2023-10-24 | 100 % | 2 | - | TK-103 | - |
| 2023-11-28 | 100 % | 4 | - | TK-117 | - |
| 2023-12-13 | 100 % | 3 | 1 | TK-126 | A20-3201 |

Gegužės mėnesį vykusiame posėdyje naujos sudėties Kontrolės komitetas aptarė 2023 m. ankstesnės kadencijos patvirtintą 2022 m. gruodžio 22 d. Tarybos sprendimu Nr. T1-292 veiklos planą ir nusimatė, kaip bus organizuojami kiti posėdžiai.

Birželio mėnesio Komiteto posėdyje svarstyti du klausimai. Savivaldybės Kontrolės ir audito tarnybos kontrolierei Danutei Jarašiūnienei pristačius pirmą klausimą – „Informacijos apie Savivaldybės Kontrolės ir audito tarnybos teiktų rekomendacijų įgyvendinimą pateikimas“, Komitetas nutarė įpareigoti Savivaldybės įmones ir bendroves, kurioms buvo teiktos rekomendacijos (SĮ „Plungės būstas“, VšĮ Plungės rajono savivaldybės ligoninė, UAB „Plungės autobusų parkas“, UAB „Plungės šilumos tinklai“ ir Plungės rajono savivaldybės visuomenės sveikatos biuras (toliau – VSB)), pateikti argumentuotus paaiškinimus dėl neįgyvendintų rekomendacijų. Antrą klausimą – „Dėl investicinių projektų, kurių nenumatytiems darbams atlikti buvo skiriamos papildomos Savivaldybės biudžeto lėšos, vykdymo ir įgyvendinimo 2019–2022 metais “ – pristatė Vietos ūkio ir Viešųjų pirkimų skyrių vedėjai.

Liepos mėnesio posėdyje svarstyti net 8 klausimai, iš kurių – 5, vadovaujantis ankstesnio posėdžio nutarimu. Buvo išklausytos Savivaldybės įmonės ir bendrovės, kurioms buvo teiktos rekomendacijos dėl neįgyvendintų rekomendacijų. Komitetui Kontrolės tarnyba pristatė Savivaldybės 2022 metų finansinių ataskaitų rinkinių bei konsoliduotųjų finansinių ataskaitų rinkinio ir Savivaldybės 2022 metų biudžeto vykdymo bei kitų piniginių išteklių naudojimo audito išvadas, akcentuodama pagrindines įžvalgas. Centralizuoto vidaus audito skyriaus vedėja Kristina Černeckienė pristatė Centralizuoto vidaus audito „Dėl Plungės socialinių paslaugų centro tarnybinių automobilių naudojimo ir disponavimo jais vertinimo“ ataskaitą, kur buvo įvardinti neatitikimai ir išgirtos pagrindinės rekomendacijos bei jų įgyvendinimas. Komiteto nariai išklausė ir audituotos įstaigos vadovės Odetos Misiūnienės.

Spalio mėnesį vykusiame posėdyje svarstyti du klausimai: Kontrolės tarnybos 2024 m. veiklos plano projektas ir 2023 metų veiklos plano vykdymas. Savivaldybės kontrolierė Danutė Jarašiūnienė pristatė pranešimo esmę ir kvietė Komiteto narius prisidėti prie plano papildymo, teikiant pasiūlymus rūpimų klausimų nagrinėjimui. Taip pat šio posėdžio metu buvo aptarta galimybė didinti biudžeto asignavimus ir padidinti Kontrolės tarnybai numatytą finansavimą veiklos planui vykdyti.

Lapkričio mėnesio posėdyje svarstyti 4 darbotvarkės klausimai. Vietos ūkio skyriaus specialistas Modestas Budrys su l. e. Vietos ūkio skyriaus vedėjo pareigas Odeta Petkuviene ir Plungės miesto seniūnijos seniūne Dangirute Jurkuviene pristatė, Komiteto narių prašymu, informaciją apie Telšių ir S. Nėries gatvėse vykdomus remonto darbus bei su tuo susijusius pirkimus, grafikus, tvarkomus plotus bei papildomus susitarimus. Taip pat išsamiai buvo aptarta informacija apie KPPP lėšų įsisavinimą iki metų galo. Posėdyje išklausyta informacija apie UAB „Plungės šilumos tinklai“ atliktą auditą, kurią pristatė savivaldybės kontrolierė Danutė Jarašiūnienė, posėdyje dalyvavo ir Margarita Charitonova, buvusi UAB „Plungės šilumos tinklai“ generalinė direktorė, vadovavusi bendrovei audituotu laikotarpiu.

Paskutiniame 2023 metų posėdyje Komiteto nariai dar kartą išklausė informaciją apie Kontrolės tarnybos teiktų rekomendacijų Savivaldybės įmonėms įgyvendinimą, diskutavo, dėl kokių priežasčių kai kurios rekomendacijos iki šiol nėra įgyvendintos. Savivaldybės kontrolierė išsamiai pristatė Kontrolės tarnybos 2023 metų veiklos planui vykdyti reikalingų asignavimų suvestinę ir nutarta rekomenduoti Savivaldybės tarybai priimant sprendimą dėl pareiginės algos koeficiento, Plungės rajono savivaldybės kontrolės ir audito tarnybos valstybės tarnautojams padidinti 10 procentų pareiginės algos koeficientus. Adomas Zamulskis, Komiteto pirmininkas, pristatė Kontrolės komiteto 2024 metų veiklos programą ir nutarta sprendimo projektą teikti tvirtinti Tarybai.

Komiteto pirmininkas Adomas Zamulskis